钦定古今图书集成/明伦汇编/氏族典/第594卷 > 《凌迪知万姓统谱》 > 粘割斡特剌
## 钦定古今图书集成/明伦汇编/氏族典/第594卷 > 《凌迪知万姓统谱》 > 粘割斡特剌

按《金史粘割斡特剌传》：“斡特剌，盖州别里卖猛安，奚
屈谋克人也。贞元初，以习女直字，试补户部令史，转
尚书省令史。大定七年，选授吏部主事，历右补阙，修
起居注。九年，河南路统军使宗叙以宋人欲启兵衅，
上言求入见。世宗遣斡特剌就问之，仍究其实。至汴，
问宗叙，及召凡尝言边事者诘之，皆无状，还报，世宗”
喜曰：“朕固知妄也。”授左司员外郎。十二年，为夏国生
日使，还，授右司郎中，迁右副都点检。久之，出为河南
路统军都监，赐金。及具装马。十七年，授昌武军节
度使。明年，入为刑部尚书，拜参知政事。二十六年，转
尚书左丞。二十八年，为上京留守。承安二年九月，拜
平章事，封芮国公。薨，谥曰成肃。斡特剌性温厚韫藉，
尝为丞相纥石烈良弼所荐，后世宗谓宰臣曰：“良弼
善知人，如斡特刺辈，其才真可用也。”在相位十馀年，
甚见宠遇，唯奏定五品官子与外路司吏同试部令
史，及令随朝吏员得试国史院书写。《世宗》以为非云。